b'\n_START_ARTICLE_\nZgodovina Gr\xc4\x8dije\n_START_SECTION_\nKreta\n_START_PARAGRAPH_\nV bronasti dobi je bila Kreta najpomembnej\xc5\xa1e egejsko sredi\xc5\xa1\xc4\x8de. Sredi\xc5\xa1\xc4\x8de kulturnega, gospodarskega in dru\xc5\xbebenega \xc5\xbeivljenja na Kreti so bile pala\xc4\x8de, okoli katerih so s\xc4\x8dasoma zrasla velika mesta. V preteklosti so bila mesta s pala\xc4\x8dami zelo po\xc5\xa1kodovana zaradi naravnih nesre\xc4\x8d (potresi, vulkani ...), vendar so jih spotoma obnavljali in jih s tem tudi pove\xc4\x8dali. V pala\xc4\x8dah so \xc5\xbeivele vladajo\xc4\x8de dru\xc5\xbeine. Na Kreti naj bi vladal kralj Minos, vladar mesta Knosos. Po njem se to obdobje imenuje minojsko obdobje._NEWLINE_Spro\xc5\xa1\xc4\x8dena dru\xc5\xbebena ureditev na Kreti je vplivala tudi na kulturo, saj niso imeli krute vladavine vladarjev. Na Kreti je takrat delovalo tudi veliko umetnikov, ki so najraje upodabljali vsakdanje \xc5\xbeivljenje. Po egip\xc4\x8danski \xc5\xa1egi so bila mo\xc5\xa1ka telesa naslikana z rde\xc4\x8do barvo, \xc5\xbeenska pa z belo. Med najbolj\xc5\xa1e dose\xc5\xbeke kretskih umetnikov spadajo \xc5\xa1e keramika, pe\xc4\x8datniki ter zlat nakit. Kre\xc4\x8dani so razvili tudi svojo pisavo linearno pisavo A, ki pa \xc5\xa1e ni razvozlana._NEWLINE_Okoli leta 1450 pr. n. \xc5\xa1t. so na Kreto vdrli Ahajci. Kultura se je razvijala samo \xc5\xa1e v glavnem mestu Knososu. \xc4\x8cez nekaj let je Kreto prizadel mo\xc4\x8dan potres in uni\xc4\x8dil vse rodovitne posesti. Minojska kultura si od takrat ni ve\xc4\x8d opomogla.\n_START_SECTION_\nTroja\n_START_PARAGRAPH_\nTretje veliko kulturno sredi\xc5\xa1\xc4\x8de bronaste dobe, povezano z Gr\xc4\x8dijo, je bila Troja, ki je bila ju\xc5\xbeno od Dardanel. Prebivalstvo se je tukaj naselilo \xc5\xbee zelo zgodaj, \xc5\xbee okrog leta 3200 pr. n. \xc5\xa1t. Mesto je imelo dobro strate\xc5\xa1ko lego, saj je nadzorovalo trgovsko pot med Evropo in Azijo. Troja je bila na vrhuncu mo\xc4\x8di v 2. tiso\xc4\x8dletju pr. n. \xc5\xa1t. Zgradili so mogo\xc4\x8dno obzidje, v notranjosti pa dogradili veliko notranjo dvorano, v kateri je imel kralj svoj prestol. Zgodovina Troje je razdeljena na devet kulturnih slojev. Bogastvo Troje je privla\xc4\x8dilo razne zavojevalce. Zdru\xc5\xbeena ahajska plemena, ki so bila takrat na vrhuncu svoje mo\xc4\x8di, so pod vodstvom legendarnega Agamemnona okrog leta 1148 pr. n. \xc5\xa1t. napadla in zavzela mesto z ukano trojanski konj. Mesto si od takrat ni ve\xc4\x8d opomoglo.'